《弃妇篇》
清代·陈克劬

好月不常满，流波无重回。为妇被弃捐，委落同枯荄。

君子申信义，三载亲结缡。既得托仁宇，永谓亲光仪。

整我玳瑁簪，洁我翡翠帷。膏沐不时御，为君修容姿。

君痒妾搔背，君饥妾视炊。君坐侍茵席，君行随履綦。

君喜共愉悦，君怒同凄悲。身影两依附，清浊谁见嗤。

长风从西来，比翼吹参差。时节一朝异，言语乃致危。

霜威厉严冬，勿复回春熙。夹道蕙兰花，下堂不能顾。

昔年从此来，今日从此去。妾来兰蕙芒，妾去荆棘长。

含冤不用白，所虑君凄凉。君意本相亲，弃捐由妾命。

君听偶不聪，岂谓出本性。不惜弃妾身，惧伤君子情。

菅蒯虽见遗，君岂忘平生。文轩临玉墀，昔时燕坐处。

今应以妾故，寂寞当日暮。流苏宝象床，鸳鸯昔双宿。

今应以妾故，明月照单独。席上鹦鹉杯，壁间文绮琴。

俱应以妾故，流尘日相寻。兰房深窈窕，留待新人入。

愿言胜故人，毋使君意失。百番拂君意，岂无一日好。

丑行在君心，勿为他人道。他人萍水俦，君妾昔绸缪。

他人鄙妾行，亦复为君羞。广袖合欢襦，昔时君家物。

持归不忍浣，上有君手泽。宝镜玉龙缠，妆台旧绣奁。

贻留照新人，似妾依君前。君为杨柳枝，妾心杨柳丝。

摇落有时遇，缠绵无尽时。

作者简介：陈克劬，清代诗人。字子勤，丹徒（今镇江）人。同治丁卯(1867)举人，客游湖北，主讲勺庭书院。工诗善画，著有有《晴漪阁诗》、《红豆帘琴意》、《皖游纪略》《苹篷类稿》《知悔斋文集》等。